જામનગર મહાનગરપાલિકાની સ્થાયી સમિતિએ જામનગર ગ્રામ્યના ધારાસભ્ય વલ્લભભાઇ ધારવીયાએ કોર્પોરેશનના નગરસેવકોને વિકાસના કામ માટે ‌રૂા.૧૦-૧૦ લાખની ગ્રાન્ટની ફાળવણી કર્યા બાદ સ્થાયી સમિતિએ આ ગ્રાન્ટ નામંજૂર કરી હતી. જેના કારણે ભારે રોષની લાગણી ફેલાયા બાદ વિપક્ષ દ્વારા ધરણાં પણ કરવામાં આવ્યા હતા અને આવેદનપત્ર પાઠવવામાં આવ્યું હતું. જો કે સ્થાયી સમિતિએ તેના નિર્ણયમાં કોઇ ફેરફાર ન કરતા વિપક્ષના નેતા અલ્તાફ ખફી સહિત વિપક્ષનાં નગરસેવકો બાળકોને સાથે રાખી સ્થાયી સમિતિની ઓફિસમાં ગયા બાદ વિપક્ષ દ્વારા ગુલાબનું ફુલ આપવાનો અને વિરોધ કરવાનો કાર્યક્રમ બનાવાયો હતો. પરંતુ ચેરમેન પોતાની ચેમ્બરમાં ન હોય એક બાળકને ચેરમેનની ચેર ઉપર બેસાડી બાળકોના હાથે ગુલાબનું ફુલ આપી આવેદનપત્ર પાઠવવામાં આવ્યું હતું અને વિરોધ કરવામાં આવ્યો હતો. આ નિર્ણયને પડતો મુકવા યોગ્ય કાર્યવાહી નહિં કરવામાં આવે તો આગામી દિવસોમાં ઉગ્ર આંદોલન કરવાની ચિમકી પણ ઉચ્ચારવામાં આવી છે.